《李彦泽紫云洞》
宋代·冯时行

玉帝侍臣紫云翁，帝嗔谪居跨鳌峰。
年齿瞬息反帝所，空有衣冠藏山中。
山中草木俱不同，紫云霏微气郁葱。
风清月白岩穴空，翁犹被发乘虬龙。
来从南箕驱长风，人间奔趋争追蹝。
依稀可望不可从，披寻遗编三复重。
舜庭丝匏间笙钟，呜呼翁兮终莫从，
姑从遗编愈盲聋。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。